b'\n_START_ARTICLE_\nVelika nagrada Italije 1938\n_START_SECTION_\nPred dirko\n_START_PARAGRAPH_\nAuto Union je kon\xc4\x8dno dirkal s pravimi dirkalniki Auto Union Typ D. Maseratijevo mo\xc5\xa1tvo je pripeljalo tri dirkalnike Maserati 8CTF, Mercedes-Benz pa tri nove dirkalnike Mercedes-Benz W154 in enega starej\xc5\xa1ega za Hermanna Langa, ki ni bil zadovoljen z novim modelom na dirki za Veliko nagrado \xc5\xa0vice. Hermann Paul M\xc3\xbcller je bil najhitrej\xc5\xa1i na petkovih prostih treningih, toda v soboto so prva tri \xc5\xa1tartna mesta ponovno zasedli Mercedesovi dirka\xc4\x8di, najbolj\xc5\xa1i \xc5\xa1tartni polo\xc5\xbeaj je osvojil Lang.\n_START_SECTION_\nDirka\n_START_PARAGRAPH_\nNa \xc5\xa1tartu je povedel M\xc3\xbcller, sledil mu je Lang, ki je v ovinku Lesmo prevzel vodstvo, sledili so mu M\xc3\xbcller, Richard Seaman in ostali. V drugem krogu je Rudolf Caracciola naredil napako v \xc5\xa1ikani in se zaril v bale sena. Moral je sko\xc4\x8diti iz dirkalnika in ga poriniti iz sena, zaradi \xc4\x8desar je padel na za\xc4\x8delje. V istem krogu je kot prvi odstopil Christian Kautz. Tazio Nuvolari je po nekoliko slab\xc5\xa1em \xc5\xa1tartu prehiteval dirka\xc4\x8da za dirka\xc4\x8dem in se je prebil \xc5\xbee na drugo mesto, ko pa je Lang zaradi te\xc5\xbeav z motorjem v osmem krogu upo\xc4\x8dasnil, je italijanski dirka\xc4\x8d prevzel vodstvo. Seaman, ki se je pred tem boril za drugo mesto z Nuvolarijem, je v \xc5\xa1tirinajstem krogu odstopil zaradi okvare motorja, pet krogov kasneje se je podobno pripetilo tudi Manfredu von Brauchitschu. Drugouvr\xc5\xa1\xc4\x8deni Lang je posku\xc5\xa1al slediti Nuvolariju, Auto Unionov dirkalnik je bil hitrej\xc5\xa1i na ravninah, Mercedesov pa v ovinkih. Lang je v devetindvajsetem krogu postavil najhitrej\xc5\xa1i krog dirke, toda s tem je popolnoma uni\xc4\x8dil \xc5\xbee prej na\xc4\x8det motor in moral odstopiti. Tudi \xc5\xa1e zadnji Mercedesov dirka\xc4\x8d v konkurencu, Caracciola, je imel te\xc5\xbeave, saj je izpu\xc5\xa1ni sistem pu\xc5\xa1\xc4\x8dal in ga opekel po nogah. Ob postanku je dirkalnik predal von Brauchitschu._NEWLINE_Tako je imelo mo\xc5\xa1tvo Auto Uniona trojno vodstvo, za Nuvolarijem sta bila uvr\xc5\xa1\xc4\x8dena \xc5\xa1e Stuck in M\xc3\xbcller. Za von Brauchitsch je bilo v dirkalniku \xc5\xbee kmalu prevro\xc4\x8de in dirkalnik je predal nazaj Caraccioli. Devetnajst krogov pred ciljen je Stuck odstopil zaradi okvare motorja, tri kroge pred ciljem pa se je enako primerilo \xc5\xa1e M\xc3\xbcllerju. Nuvolari je tako z edinim \xc5\xa1e delujo\xc4\x8dim Auto Unionom dosegel zmago ob navdu\xc5\xa1enju gledalcev, drugo mesto je osvojil Giuseppe Farina, tretji pa je bil Caracciola v edinem \xc5\xa1e delujo\xc4\x8dem Mercedesu, s tem si je zagotovil naslov evropskega prvaka. \xc4\x8cetrto mesto je osvojil Clemente Biondetti, peto pa Pietro Ghersi, ki je bil zadnji uvr\xc5\xa1\xc4\x8deni dirka\xc4\x8d, po tem ko je bil Carlo Felice Trossi diskvalificiran zaradi pomo\xc4\x8di mehanikov izven predela boksov.'